Tversted vil nedbringe skraldemængden drastisk.

Startskuddet er gået for et landsbydækkende 0-skraldsprojekt i Tversted i Nordjylland. Målet er at få skraldeposernes indhold til forbrænding bragt ned med 40 procent. Forsøget strækker sig over hele 2014, og affaldsselskabet AVV håber at få flest muligt af de omkring 600 borgere med på ideen. Faktisk er en stribe borgere er allerede igang - som for eksempel Ulla Borup Guntoft og hendes familie: - Vi har nedbragt vores affald betragteligt. Nu får vi kun tømt hver 14. dage, og der er ofte kun to-tre poser i sækken, siger hun til P4 Nordjylland Andre borgere - inklusiv butikslivet - har store forventninger. - Det kan styrke vores sammenhold og gøre os kendt landet over, så folk ikke kun husker os for vores iskiosk og vores Jazzy Days, siger uddeler Johnny Nielsen fra Dagli' Brugsen i Tversted. Projektleder Lene Høgh fra AVV siger, at de 40 procent er et realistisk mål at få nedbragt affaldet med. - Men vi har sat målet beskedent. Jeg tror, at vi når længere, siger hun.